Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ που προσδιορίζει το PMMA ως νέο συνθετικό ναρκωτικό το οποίο πρέπει να υπόκειται σε μέτρα ελέγχου και σε ποινικές διατάξεις

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

I. ΕΙΣΑΓΩΓΗ

Η Ευρωπαϊκή Επιτροπή εξέτασε προσεκτικά την έκθεση αξιολόγησης των κινδύνων από το PMMA (παραμεθοξυμεθυλοαμφεταμίνη ή N-μεθυλο-1-4-(μεθοξυφαινυλο)-2-αμινοπροπάνη), η οποία εκπονήθηκε στις 29 Οκτωβρίου 2001 σε συνεδρίαση την οποία συγκάλεσε το ΕΚΠΝΤ υπό την αιγίδα της επιστημονικής του επιτροπής. Η αξιολόγηση των κινδύνων διεξήχθη στο πλαίσιο της κοινής δράσης της 16ης Ιουνίου 1997 (97/396/ΔΕΥ) για τα νέα συνθετικά ναρκωτικά (ΕΕ αριθ. L 167, 25.6.1997, σ. 1) όπως είχε συμφωνηθεί στην οριζόντια ομάδα ναρκωτικών στο Συμβούλιο στις 28 Μαΐου 2001. Στο παρελθόν, πραγματοποιήθηκαν τέσσερις αναλύσεις των κινδύνων, αποτέλεσμα των οποίων ήταν να υπαχθεί ένα συνθετικό ναρκωτικό (4-MTA) σε μέτρα ελέγχου και ποινικές διατάξεις στις 13 Σεπτεμβρίου 1999 (1999/615/ΔΕΥ).

Επί του παρόντος, το PMMA ελέγχεται βάσει της εθνικής νομοθεσίας περί ναρκωτικών σε τέσσερα κράτη μέλη (Γερμανία, Ιρλανδία, Σουηδία και Ηνωμένο Βασίλειο).

Η παρούσα πρόταση βασίζεται αποκλειστικά στις πληροφορίες που παρέχονται στην έκθεση αξιολόγησης των κινδύνων και στα παραρτήματά της.

II. ΠΕΔΙΟ ΕΦΑΡΜΟΓΗΣ ΤΗΣ ΚΟΙΝΗΣ ΔΡΑΣΗΣ

Η κοινή δράση "αφορά νέα συνθετικά ναρκωτικά που σήμερα δεν περιλαμβάνονται μεν σε κανένα παράρτημα της σύμβασης των Ηνωμένων Εθνών για τις ψυχοτρόπες ουσίες του 1971 αλλά απειλούν την υγεία εξίσου σοβαρά με τις ουσίες που απαριθμούνται στα παραρτήματα I και II αυτής και έχουν περιορισμένη θεραπευτική αξία". Η πρώτη σύνθεση του PMMA πραγματοποιήθηκε το 1938, αλλά πρόσφατα πωλείται ως 'έκσταση' (MDMA) και χρησιμοποιείται για λόγους αναψυχής. Σήμερα, δεν έχει καταχωρηθεί σε κανένα από τα παραρτήματα της σύμβασης των Ηνωμένων Εθνών του 1971 για τις ψυχοτρόπες ουσίες. Δεδομένων των κινδύνων για την υγεία των ατόμων που προσδιορίζονται παρακάτω, το PMMA θα μπορούσε να αποτελέσει απειλή για τη δημόσια υγεία. Το PMMA είναι ένα ανάλογο αμφεταμίνης πολύ κοντά στο PMA, το οποίο έχει περιληφθεί το 1986 στο παράρτημα I της σύμβασης των Ηνωμένων Εθνών του 1971. Το PMMA δεν έχει θεραπευτική αξία. Συνεπώς, το PMMA φαίνεται ότι εμπίπτει στο πεδίο εφαρμογής της κοινής δράσης.

III. ΚΙΝΔΥΝΟΙ ΑΠΟ ΤΟ PMMA

Εντός της Ευρωπαϊκής Ένωσης, το PMMA καταναλώνεται πάντα με PMA, και περιστασιακά με πρόσθετα ναρκωτικά, σε δισκία που λαμβάνονται ως 'έκσταση'. Δεν υπάρχει εμφανής καταναλωτική αγορά για το PMMA ή το PMA.

Σε συνδυασμό με το PMA, το PMMA έχει συνδεθεί με τρεις θανάτους στην Ευρωπαϊκή Ένωση (όλοι στη Δανία). Από πειράματα σε ζώα διαπιστώνεται ότι υπάρχει ένα στενό περιθώριο μεταξύ της δραστικής στη συμπεριφορά και της θανατηφόρας δόσης PMMA και, συνεπώς, ότι υπάρχει υψηλός κίνδυνος οξείας τοξικότητας. Το PMMA και το PMA έχουν παρόμοια τοξικότητα στα ποντίκια. Οι συγκεντρώσεις PMMA στο αίμα στα περιστατικά θανάτου ανθρώπων ήταν της ίδιας τάξεως με τις συγκεντρώσεις στο αίμα PMA ή MDMA που βρέθηκαν σε περιπτώσεις θανάτου. Οι πενιχρές επενέργειες του PMMA όπως εκείνες του MDMA θα μπορούσαν να εκληφθούν ως αδυναμία ή αποτυχία του χαπιού, πράγμα που μπορεί να οδηγήσει στην κατανάλωση περισσότερων χαπιών και στην συνεπαγόμενη υπερβολική δόση.

Διακίνηση και διανομή PMMA έχει παρατηρηθεί σε τέσσερα κράτη μέλη (Αυστρία, Δανία, Γερμανία και Σουηδία). Τρία κράτη μέλη (Αυστρία, Δανία και Σουηδία) διαθέτουν πληροφορίες για το ρόλο του οργανωμένου εγκλήματος στην παράνομη διακίνηση PMMA/PMA. Σε 29 περιπτώσεις, κατασχέθηκαν 18,870 δισκία που περιείχαν PMMA. Όλα τα δισκία περιείχαν και PMA και μερικά από αυτά πρόσθετα συνθετικά ναρκωτικά (MDMA, εφεδρίνη, MDA, κλπ.). Τούτο θα μπορούσε να συγκριθεί με κατάσχεση άνω των 17 εκατομμυρίων δισκίων 'έκστασης'. Στην Ευρωπαϊκή Ένωση, το PMMA δεν παράγεται σε ευρεία κλίμακα. Τα περισσότερα από τα ναρκωτικά που έχουν κατασχεθεί πιστεύεται ότι προέρχονται από την Πολωνία όπου κατασχέθηκαν δύο εργαστήρια στα οποία παράγονταν PMMA και PMA. Σύμφωνα με τις πολωνικές αρχές, η παραγωγή PMA ή/και PMMA συνεχίζεται στην Πολωνία και στην Ουκρανία.

IV. ΠΡΟΤΕΙΝΟΜΕΝΗ ΑΠΟΦΑΣΗ ΑΠΟ ΤΟ ΣΥΜΒΟΥΛΙΟ

Η Επιτροπή, λαμβάνοντας υπόψη τα εν λόγω στοιχεία, συμπεραίνει ότι είναι απαραίτητο να αναληφθεί πρωτοβουλία προκειμένου το Συμβούλιο να προτείνει την υπαγωγή του PMMA στα αναγκαία μέτρα ελέγχου, όπως προβλέπεται στο άρθρο 5 παράγραφος 1 της κοινής δράσης της 16ης Ιουνίου 1997 (97/396/ΔΕΥ) για τα νέα συνθετικά ναρκωτικά. Σύμφωνα με την προτεινόμενη απόφαση, τα κράτη μέλη θα πρέπει να λάβουν τα αναγκαία μέτρα, σύμφωνα με το εθνικό τους δίκαιο, προκειμένου να υπαχθεί το PMMA σε μέτρα ελέγχου και ποινικές κυρώσεις όπως προβλέπεται από τη νομοθεσία που εισήγαγαν για να τηρήσουν τις υποχρεώσεις τους στο πλαίσιο της σύμβασης των Ηνωμένων Εθνών για τις ψυχοτρόπες ουσίες του 1971 όσον αφορά ουσίες που απαριθμούνται στα παραρτήματα I και II της σύμβασης αυτής.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ που προσδιορίζει το PMMA ως νέο συνθετικό ναρκωτικό το οποίο πρέπει να υπόκειται σε μέτρα ελέγχου και σε ποινικές διατάξεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση,

την κοινή δράση 97/396/ΔΕΥ της 16ης Ιουνίου 1997 που θεσπίστηκε από το Συμβούλιο βάσει του άρθρου K.3 της συνθήκης για την Ευρωπαϊκή Ένωση σχετικά με την ανταλλαγή πληροφοριών, την αξιολόγηση των κινδύνων και τον έλεγχο των νέων συνθετικών ναρκωτικών [1], και ιδίως το άρθρο 5 παράγραφος 1,

[1] ΕΕ L 167, 25.6.1997, σ. 1.

την πρωτοβουλία της Επιτροπής,

Εκτιμώντας τα εξής:

(1) Βάσει του άρθρου 4 παράγραφος 3 της κοινής δράσης 97/396/ΔΕΥ, εκπονήθηκε έκθεση αξιολόγησης των κινδύνων από το PMMA (παραμεθοξυμεθυλοαμφεταμίνη ή N-μεθυλο-1-4-(μεθοξυφαινυλο)-2-αμινοπροπάνη) σε συνεδρίαση που συγκλήθηκε υπό την αιγίδα της Επιστημονικής Επιτροπής του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ).

(2) Επί του παρόντος, το PMMA ελέγχεται βάσει της εθνικής νομοθεσίας περί ναρκωτικών σε τέσσερα κράτη μέλη.

(3) Το PMMA δεν έχει καταχωρηθεί επί του παρόντος σε κανένα από τα παραρτήματα της σύμβασης του 1971 των Ηνωμένων Εθνών για τις ψυχοτρόπες ουσίες. Το PMMA θέτει σε κίνδυνο την υγεία ατόμων και θα μπορούσε να αποτελέσει απειλή για τη δημόσια υγεία. Το PMMA είναι ανάλογο αμφεταμίνης πολύ κοντά στο PMA, το οποίο περιλαμβάνεται στο παράρτημα I της σύμβασης των Ηνωμένων Εθνών του 1971. Το PMMA δεν έχει θεραπευτική αξία.

(4) Στην Ευρωπαϊκή Ένωση, το PMMA καταναλώνεται πάντα με PMA σε δισκία που λαμβάνονται ως 'έκσταση' (MDMA). Δεν υπάρχει εμφανής καταναλωτική αγορά για το PMMA ή το PMA.

(5) Το PMMA έχει συνδεθεί, σε συνδυασμό με το PMA, με τρεις θανάτους εντός της Ευρωπαϊκής Ένωσης. Από πειράματα σε ζώα διαπιστώνεται ότι υπάρχει ένα στενό περιθώριο μεταξύ της δραστικής στη συμπεριφορά και της θανατηφόρας δόσης PMMA και, συνεπώς, ότι υπάρχει υψηλός κίνδυνος οξείας τοξικότητας. Το PMMA φαίνεται να παρουσιάζει τοξικότητα ανάλογη με εκείνη του PMA και του MDMA.

(6) Το PMMA διακινείται παράνομα και διανέμεται σε τέσσερα κράτη μέλη, τρία από τα οποία διαθέτουν πληροφορίες σχετικά με το ρόλο του οργανωμένου εγκλήματος στην διακίνησή του. Σε 29 περιπτώσεις, κατασχέθηκαν 18,870 δισκία που περιέχουν PMMA. Στην Ευρωπαϊκή Ένωση, το PMMA δεν παράγεται σε ευρεία κλίμακα. Στην Ανατολική Ευρώπη, έγινε κατάσχεση δύο εργαστηρίων και εκτιμάται ότι η παραγωγή συνεχίζεται στην περιοχή αυτή.

(7) Το PMMA θα πρέπει να υπαχθεί από τα κράτη μέλη σε μέτρα ελέγχου και ποινικές κυρώσεις, όπως προβλέπεται από τη νομοθεσία που εισήγαγαν για να τηρήσουν τις υποχρεώσεις τους στο πλαίσιο της σύμβασης των Ηνωμένων Εθνών του 1971 για τις ψυχοτρόπες ουσίες όσον αφορά ουσίες που απαριθμούνται στα παραρτήματα I και II της σύμβασης αυτής,

ΑΠΟΦΑΣΙΖΕΙ:

Άρθρο 1

Τα κράτη μέλη λαμβάνουν τα αναγκαία μέτρα, σύμφωνα με το εθνικό τους δίκαιο, προκειμένου να υπαχθεί το PMMA (παραμεθοξυμεθυλοαμφεταμίνη ή N-μεθυλο-1-4-(μεθοξυφαινυλο)-2-αμινοπροπάνη) σε μέτρα ελέγχου και ποινικές κυρώσεις, όπως προβλέπεται από τη νομοθεσία που εισήγαγαν για να τηρήσουν τις υποχρεώσεις τους στο πλαίσιο της σύμβασης των Ηνωμένων Εθνών για τις ψυχοτρόπες ουσίες του 1971 όσον αφορά ουσίες που απαριθμούνται στα παραρτήματα I και II της σύμβασης αυτής.

Άρθρο 2

Τα κράτη μέλη λαμβάνουν, σύμφωνα με το τρίτο εδάφιο του άρθρου 5 παράγραφος 1 της κοινής δράσης 97/396/ΔΕΥ, τα μέτρα που αναφέρονται στο άρθρο 1 εντός προθεσμίας τριών μηνών από την ημερομηνία έναρξης ισχύος της παρούσας απόφασης. Εντός έξι μηνών από την ημερομηνία έναρξης ισχύος της παρούσας απόφασης, τα κράτη μέλη ενημερώνουν τη Γενική Γραμματεία του Συμβουλίου και την Επιτροπή για τα μέτρα που έχουν λάβει.

Άρθρο 3

Η παρούσα απόφαση αρχίζει να ισχύει την επομένη της δημοσίευσής της.

Βρυξέλλες,

Για το Συμβούλιο

Ο Πρόεδρος